บจ.รีบแจกข่าวดี
หุ้นตัวกลางเล็ก เร่งเปิดข่าวดีดันราคาหุ้น 6 ก.ย.รู้มติบอร์ด STPI แจกเงินปันผล 3 หรือ 4 บาท จี สตีลจบหาพันธมิตรใกล้ BTS กวาดบ้านสะอาด
11 ส.ค. 2554

หุ้นตัวกลางเล็ก เร่งเปิดข่าวดีดันราคาหุ้น 6 ก.ย.รู้มติบอร์ด STPI แจกเงินปันผล 3 หรือ 4 บาท จี สตีลจบหาพันธมิตรใกล้ BTS กวาดบ้านสะอาด 
ช่วงนี้หุ้นขนาดใหญ่ได้รับความสนใจจากนักลงทุนมากเป็นพิเศษ หลังปัญหามาบตาพุดปลดล็อกทำให้โครงการลงทุนที่หยุดชะงักมานานเดินเครื่องต่อได้ ส่งผลให้หุ้นมาบตาพุดวิ่งกันไฟแลบ
ขณะเดียวกันหุ้นตัวเล็กและตัวกลางหลายบริษัทมีการซื้อขายคึกคักและราคาหุ้นพุ่งแรงในสัปดาห์ ที่ผ่านมา เพราะนักลงทุนเก็งข่าวดีที่จะทยอยประกาศออกมาในสัปดาห์ นี้ เช่น
บริษัท เอสทีพี แอนด์ ไอ (STPI) มีการซื้อขายเฉลี่ยวันละ 50-100 ล้านบาทเศษ และเมื่อวันที่ 3 ก.ย.ที่ผ่านมายอดซื้อขายมากถึง 1,046 ล้านบาท ราคาหุ้นขึ้นแรงถึง 10.32% หรือบวก 3.25 บาท ปิดที่ระดับ 34.75 บาท จากที่มีข่าวว่าวันที่ 6 ก.ย. คณะกรรมการบริษัทมีนัดประชุมพิจารณาปันผลระหว่างกาล ซึ่งตลาดคาดว่าบริษัทจะแจกให้แก่ผู้ถือหุ้นไม่ต่ำกว่า 3 บาท และมีโอกาสสูงถึง 4 บาท คิดเป็นอัตราผลตอบแทนกว่า 10% และตั้งแต่วันที่ 15 ก.ย.นี้ หุ้น STPI จะย้ายไปซื้อขายหมวดพัฒนาอสังหาริมทรัพย์ ซึ่งมีโอกาสที่หุ้นจะปรับตัวขึ้นได้ 
นอกจากนี้ นักลงทุนยังให้ความสนใจซื้อขายหุ้นบริษัท จี สตีล (GSTEEL) หนุนราคาหุ้นแข็งแกร่ง ยืนปิดที่ 0.58 บาท ในวันศุกร์ที่ผ่านมา แม้นักลงทุนจะต้องวางเงินสดทั้ง 100% ก่อนสั่งซื้อหุ้นตั้งแต่วันที่ 6-24 ก.ย.นี้ อย่างไรก็ตามสาเหตุที่ราคาหุ้น GSTEEL ไม่ลดลงเพราะสัปดาห์นี้บริษัทอาจเปิดข่าวดี เรื่องการเจรจาหาพันธมิตรและแก้ปัญหาสภาพคล่องให้ธุรกิจเดินหน้าได้ตามปกติ 
ด้านบริษัท บีทีเอส กรุ๊ป โฮลดิ้งส์ (BTS) แม้คณะกรรมการบริษัทมีมติเรื่องการลดทุนจดทะเบียนเพื่อล้างขาดทุนสะสมโดยลดมูลค่าหุ้นที่ตราไว้ (พาร์) จาก 1 บาท เหลือ 0.46 บาท ทำให้ทุนชำระแล้วลดลงจาก 55,889.27 ล้านบาท เป็น 35,769.13 ล้านบาท เพื่อล้างขาดทุนสะสม 4,600 ล้านบาท และล้างส่วนต่ำมูลค่าหุ้น 1.68 หมื่นล้านบาท เพื่อเพิ่มความสามารถการจ่ายปันผลในอนาคต 
นอกจากนี้ ให้ออกหุ้นใหม่จำนวน 16,302.86 ล้านหุ้น พาร์หุ้นละ 0.46 บาท ทำให้ทุนชำระแล้วเพิ่มขึ้น 10,433.83 ล้านบาท เป็นจำนวน 49,420.25 ล้านบาท จัดสรรหุ้นเพิ่มทุนจำนวน 12,500 ล้านหุ้น รองรับการแปลงสภาพของหุ้นกู้แปลงสภาพจำนวน 1 หมื่นล้านบาท ที่จะขายนักลงทุนต่างชาติหรือสถาบัน และจัดสรรหุ้น 3,802.86 ล้านหุ้น ในราคาหุ้นละไม่ต่ำกว่า 0.60 บาท ให้แก่ผู้ถือหุ้นของบริษัท ระบบขนส่งมวลชน กรุงเทพ หรือ BTSC ที่นำหุ้นมาแลก และแก้ไขจำนวนหุ้นรองรับการใช้สิทธิแปลงสภาพของใบสำคัญแสดงสิทธิซื้อหุ้น (BTSW2) จำนวน 5,027,000,448 หน่วย
“บริษัทออกหุ้นกู้แปลงสภาพเพื่อลดภาระหุ้นกู้ รวมถึงดอกเบี้ยที่กู้มาซื้อกิจการ BTSC โดยปัจจุบันมียอดเงินกู้อยู่ 8,753.7 ล้านบาท อัตราดอกเบี้ยลอยตัวและค่อนข้างสูง” 
สำหรับภาระดอกเบี้ยที่ลดลงจะทำให้บริษัทมีสภาพคล่องและฐานะทางการเงินที่มั่นคงยิ่งขึ้น สามารถบริหารเงินสดได้อย่างคล่องตัวมากขึ้น และมีผลประกอบการที่ดีขึ้น และสามารถใช้ลงทุนในโครงการต่างๆ และใช้เป็นเงินทุนหมุนเวียน
อย่างไรก็ตาม บริษัทจะต้องแก้ไขเพิ่มเติมข้อบังคับ จากเดิมกำหนดให้สัดส่วนผู้ถือหุ้นต่างด้าวเป็น 30% เป็นเกินกว่า 30% แต่ไม่เกินกว่า 49% สำรองไว้สำหรับการใช้สิทธิแปลงสภาพของหุ้นกู้แปลงสภาพ